ഈ കുഴി അടയ്ക്കാന് മറന്നതോ അതോ വേണ്ടന്നുവച്ചതോ? കോട്ടയം: നാഗന്പടം പാലത്തിലെ കുഴികള് അടച്ച് റോഡ് ടാര് ചെയ്തെങ്കിലും തൊട്ടടുത്ത് സീസര് പാലസ് ജംഗ്ഷനില് നാഗന്പടം റെയില്വേ മേല്പ്പാലത്തിനോടു ചേര്ന്നുള്ള ഭാഗത്തെ കുഴികള് അടയ്ക്കാന് അധികൃതര് മറന്നു. ജംഗ്ഷനില്നിന്നും പാലത്തിലേക്ക് കയറുന്ന ഭാഗത്തു ബൈക്ക് യാത്രക്കാരെ വീഴ്ത്താന് തക്കവിധം വലിപ്പമുള്ള കുഴിയാണ് രൂപപ്പെട്ടിരിക്കുന്നത്. ഇരുചക്രവാഹനങ്ങള് അപകടത്തില്പ്പെടുന്നത് ഇവിടെ പതിവാണ്. കുഴി കാരണം ഗതാഗതക്കുരുക്കുമുണ്ടാകാറുണ്ട്. നാഗന്പടം പാലത്തിലെ കുഴികള് ടാര് ചെയ്ത് അടച്ചപ്പോള് ഈ കുഴി അധികൃതര് ബാക്കിവയ്ക്കുകയായിരുന്നു. ഓരോ ദിവസവും കുഴിയുടെ വലുപ്പംകൂടിവരുകയാണ്. റെയില്വേ മേല്പ്പാലത്തിലെ കോണ്ക്രീറ്റും ഇളകി കുഴികള് രൂപപ്പെട്ടിട്ടുണ്ട്. ഇത് റെയില്വേ അധികൃതരാണ് അടയ്ക്കേണ്ടതെന്ന നിലപാടിലാണ് പൊതുമരാമത്ത് അധികൃതര്. കുഴികളില് ചാടി വാഹനങ്ങള് അപകടത്തില്പ്പെടുന്നത് പതിവാണ്. അധികൃതര് അടിയന്തര നടപടി സ്വീകരിക്കണമെന്ന ആവശ്യം ശക്തമായിരിക്കുകയാണ്.